***Máté Pál***

***Gyulafehérvár III.***

***Gyulafehérvár a guberniumtól az első világháborúig (1690-1914.)***

Bécs 1683-as török ostroma felrázta Nyugat-Europát és magát a Habsburg birodalmat. Az eddigi várakozó politikával szakítva ellentámadásba lendültek, s három évre rá, 1686-ban Budát is felszabadították. Többek között Erdély is a Habsburgok kezére került. 1687-ben Lotharingiai Károly herceg és Veterani katonái megszállták Erdélyt. A herceg az országot négy kerületre osztotta: kolozsvári, besztercei, gyulafehérvári és szebeni kerületre. Az addigi egyensúlypolitika megbillent az osztrákok javára. A törökök hiába támogatták Thököly Imrét, már nem tudták hatalmukat Erdélyben megtartani. Az 1699 januárjában megkötött karlócai béke Erdélyt a Habsburgoknak ítélte, így a Habsburg ház egyik tartományává süllyedt.

Lipót császár Diplomáját (Diploma Leopoldinum), amit 1690. október 16-án írt alá, 1691. január 31-én a fogarasi országgyűlésen a Rendek elfogadták. Ez biztosította Erdély belső közhatalmi önállóságát, a kereskedelmi szabadságot nem korlátozta, az erdélyi gubernátort és az erdélyi hadsereg parancsnokát a Rendek választották, de a császár erősítette meg hivatalában. Az első gubernátort Bánffy György személyében választották meg, Bethlen Miklós kancellár, az ország főgenerálisa pedig Bethlen Gergely lett. A Lipót-féle diploma megengedte, hogy a katolikusok saját költségükön felépítsék a gyulafehérvári elpusztult kisebbik templomot, és azt is kimondta, hogy a kormány székhelye Gyulafehérvár legyen.

A török háború osztrák győzelemmel végződött, a Habsburg ház egyre önkényesebb politikával lépett fel, a diplomák helyett rendeletekkel kormányozták Erdélyt.

1687-ben Károly lotharingiai herceg megszállta a várost, a vár parancsnokává Veteranit nevezte ki. Rövid ideig a gubernium is itt székelt. 1699-ben a városba Bécsből egy bizottság érkezett, amely az ország pénzügyeit volt hivatva rendezni. Ez a bizottság a várparancsnoksággal lefoglaltatta a fejedelmi palotát, a Bethlen féle kollégium épületeit, Aport pedig megfosztotta a kincstárnoki tisztségtől.

   A Rendek 1703-ban tartották az utolsó országgyűlést a városban. A gubernium a kurucok elől Nagyszebenbe menekült, és többé nem tért vissza.

Rákóczi Ferenc Habsburg-ellenes háborúja (1704-1711) volt az utolsó próbálkozás az erdélyi fejedelemség visszaállítására. 1704 januárjában a város felszabadítására készülő felkelőket Tige osztrák ezredes szétverte. 1704 tavaszán Orlay Miklós, Thököly ezredese bevonult a városba. 1704. július 7-én itt tartották meg Erdély utolsó fejedelemválasztó országgyűlését, amelyen a vármegyék, a székely székek, valamint a szász városok követei egyhangúlag megválasztották II. Rákóczi Ferencet Erdély fejedelmének. A tanácskozás öt napig tartott, a székelység külön sereggel jelent meg, a várost parasztok tömege vette körül.

***A görög-katolikus vallás***

    A Diploma a négy bevett vallásfelekezetnek (katolikus, református, vagyis kálvinista, lutheránus, vagyis evangélikus és unitárius) egyenlő jogokat biztosított. A Diplomában nincs szó az eléggé számottevő ortodox lakosságról, de a Habsburg-ház nem hagyhatta ki a megszokott „oszd meg és uralkodj” felfogásából ezt a népcsoportot sem. Az sem volt titok, hogy Erdély református fejedelmei többször megpróbálták a románokat református vallásra téríteni, de lelki beállítottságuktól messze áll a puritanizmus, ezért az egyedüli hasznuk a románoknak ebből az volt, hogy egy pár egyházi könyvet román nyelven a fejedelem költségén adtak ki.

    Így jelent meg az Újszövetség legelső román fordítása 1648-ban, a városban nyomtatták ki I. Rákóczi György fejedelem költségén, Noul Testament din Belgrad néven. A fordítást a fejedelem megbízásából Silvestru szerzetes végezte.  De már korábban is voltak próbálkozások. 1570-ben nyomtatták ki Heltai Gáspár kolozsvári nyomdájában a legrégibb latin betűs Szegedy-Gergely féle román nyelvű énekeskönyvet. 1582-ben jelent meg a Szászvároson kinyomtatott Palia de la Orăştie, Geszty Ferenc dévai várkapitány anyagi hozzájárulásával. Mózes I. és II. könyvét tartalmazza román nyelvre lefordítva. Mindezekből világosan látszik, hogy a mindenkori hatalom a románokat megpróbálta maga mellé állítani. Természetes, hogy a katolikus Habsburgok az erdélyi ortodox románokat a katolikus vallásnak igyekeztek megnyerni. Ebben a jezsuiták segítségét kérték, közben Bécs hangoztatta, hogyha a katolikus valláshoz csatlakoznak, megkapják mindazokat a politikai és szociális jogokat és előnyöket, amiket a katolikusok élveznek. A tárgyalásokkal Baranyi Pál László jezsuitát bízták meg, aki kapcsolatba lépett az erdélyi románok Gyulafehérváron székelő főpásztorával, Teofillal.

A hosszas tárgyalásoknak az eredménye az 1697-ben összehívott zsinat lett, amelyen a jelenlevők elhatározták, hogy bizonyos feltételek mellett egyesülnek a római katolikus egyházzal. Kormányzati szerkezetük megmarad, szertartásuk nem változik, továbbra is a Julianus féle naptárt fogják használni, és vallásuk ne legyen megtűrt vallás. Ennek ellenében hajlandók elfogadni azokat a dogmatikai tételeket, amelyek a két egyházat elválasztják egymástól. Éspedig elismerik, hogy: 1. a pápa az egyetemes egyház feje, 2. csak a kenyér színe alatti áldozás is elégséges, 3. van tisztítóhely, 4. a Szentlélek az Atyától és a Fiútól származik. Egyéb kikötéseik, hogy a püspöknek legyen elegendő jövedelme és a papokat ő nevezze ki, a papok és az egyházi alkalmazottak ugyanolyan kiváltságokat élvezzenek, mint a katolikusok, a románok soraiból is nevezzenek ki hivatalnokokat. Mindezeket a feltételeket Teofil püspök 12 esperesével aláírta, és felterjesztették Lipót császárhoz jóváhagyásra. A császár pozitív válaszában senki nem kételkedett, de még mielőtt a válasz megérkezett volna Gyulafehérvárra, Teofil püspök meghalt.

    Az új püspököt Bukarestben szentelték, és az Athanasius nevet vette fel. A császári udvar 1696. február 16-án kiadta az egyesültek jogait biztosító diplomát. 1700. szeptember 4-én és 5-én került sor egy újabb zsinatra, ahol az egyesülési okmányt az egész erdélyi ortodox egyház nevében 54 esperes és 1563 pap írta alá.

Ezzel Erdélyben egy új vallás jelent meg, amelynek vezetői a továbbiakban nagymértékben befolyásolták a románság életét, és a politikai színpadon is szerepet vállaltak magukra. Kezdetben úgy tűnt, hogy az összes erdélyi román elfogadja a görög-katolikus vallást, de ez csak látszat. Megindult egy belső harc az ortodoxok és a görög-katolikusok között, ami sokszor fegyveres összecsapássá fajult. Később a Habsburgok kénytelenek voltak helyreállítani az ortodox hierarchiát.

Mivel a városban egy adott pillanatban két katolikus püspökség volt, a görög-katolikus püspökséget 1717-ben áthelyezték Fogarasra, majd 1738-ban átköltöztek Balázsfalvára, ahol megkapták Apafi Mihály birtokait és kastélyát. 1850-ben a Szentszék érseki rangra emelte a balázsfalvi püspökséget, és a váradi, a szamosújvári és a lugosi görög-katolikus püspökség főhatóságává tették.

Kulturális szempontból felmérhetetlen hatása volt az uniónak. A román ifjak előtt megnyíltak a legjobb nyugati iskolák, Bécstől egészen Rómáig. Erdélyben a görög-katolikus románok papjai elsajátították a nyugati keresztény műveltséget, tudományos munkák jelentek meg, a cirill betűs írást elvetették és a latin betűs írást használták. Ők kezdték el hangoztatni legelőször a dáko-román elméletet.

Erdélyben a románság megoszlott a két vallás követői között. Az idők folyamán mindig nagy volt az ellentét. Az 1848-49-es szabadságharc idején a görög-katolikusok biztatták a románokat a császárhoz való hűségre. Az erdélyi románság nemzeti öntudatának a felébresztésében és ébrentartásában is oroszlánrészt vállaltak.

    Erdély Romániához való csatolásáért is az élvonalban küzdöttek, de miután ez megtörtént, kisebbségbe kerültek az ortodoxokkal szemben. Az ortodox vallás megmaradt továbbra is államvallásnak. Amikor 1948-ban a kommunista hatalom erőszakkal feloszlatta őket, az ortodox testvéreik valósággal jubiláltak. A tragikus az volt, hogy a görög-katolikus püspökök mind, s a papság egy része börtönbe került, ott nagyrészük elpusztult. A papoknak egy másik része ortodox pap lett. A hívek nagy része átállt az ortodox vallásra. Az a kevés, aki kitartott hite és meggyőződése mellett, római katolikus hívőként élte túl a történteket. A görög- katolikus egyház teljes vagyona az ortodox egyház tulajdonába ment át. 1990-ig az állambiztonsági szervek zaklatták őket, de titokban mindig voltak papjaik, akik miséztek, főleg félreeső falvakban. Az 1964-es amnesztia alkalmával az életben maradottakat kiengedték a börtönökből, köztük volt Todea püspök is. Az 1989-es események váratlanul és főleg készületlenül érték őket, működésükhöz kezdetben hiányzott az emberi és az anyagi keret. Anyagi javaikat erőszakkal kellett visszafoglalniuk, szerencsés esetnek mondható az, amikor egy ortodox pap hívestől-templomostól állott vissza a görög- katolikus vallásra.

Ma is napirenden vannak a veszekedések a görög-katolikusok és az ortodoxok között Erdély-szerte az elvett javak felett, sajnos sokszor tettlegességig elfajulnak a dolgok. Az ortodox egyház azért is nem siet a javak visszaszolgáltatásával, mert így akarja megakadályozni a görög-katolikusokat, hogy a lábukat megvessék egy-egy közösségben. De a folyamat megállíthatatlan, egyre több görög-katolikus fiatal végzi külföldön tanulmányait, és hazatérve nagy lendülettel lát munkához. A görög-katolikus hierarchia is kiépül, és az elkövetkező időszakban tanúi leszünk a görög- katolikus egyház megerősödésének. Sajnos maga az állam nem rendezi az elkobzott ingatlanok problémáját, ezért hovatovább mind jobban kiéleződnek a feszültségek a két egyház között.

 ***A vár építése (1715-1738)***

Szakemberek véleménye szerint az elmúlt kétezer évben ez a harmadik vár ezen a helyen. Az első a római castrum, a második a gyula által épített „fehérvár”, amelynek építésénél a castrum alapjait és köveit használták fel, és az idők igényeinek megfelelően alakították a középkor folyamán. Majdnem négyzet alakú volt, méretei 415x422 m. Az utolsó nagyobb átalakításokat ezen a váron Bethlen Gábor végeztette, megépítve 1615 és 1627 között a most is látható délkeleti és délnyugati bástyákat. Ennek a várnak két kapuja volt, keleten a Szent György kapu, nyugaton pedig a Szent Mihály kapu.

A várépítés szükségességét a törökökkel folytatott állandó harc és az elfoglalt területek könnyebb ellenőrzése és megtartása tette szükségessé. A várnak az osztrák csapatok fegyverraktáraként is kellett szolgálnia.

Az új vár építéséhez a felméréseket Giovanni Morando Visconti már 1711-ben megkezdte. Tőle származik a középkori vár és a város utolsó térképe is. Ő készítette el 1714-ben a Vauban-stílusú vár terveit. A terveket a híres törökverő Savoyai Jenő osztrák generális hagyta jóvá 1714. április 18-án. A bécsi udvar 1714. október 27-én értesítette az erdélyi katonai parancsnokságot, hogy tudomásul vette a Visconti által kidolgozott terveket.

Konrad von Weis generális is kidolgozott két tervet, az egyiket 1736-ban, a másikat 1738-ban, majd Bohn generális az utolsót 1747-ben. Ezeknek a terveknek az alapja és kiindulópontja a Visconti-féle rajz volt, de ezt kibővítették, és főleg az elővédrendszert és a vár környékének stratégiai kiépítését célozták, de pénzhiány miatt nagyrészük csak terv maradt. Ellenben a vár hat kapuját Konrád von Weis mérnök generális tervezte meg. A vár harmadik kapuja formájában és kivitelezésében szinte egyedülálló Európában.

Az alapkövet 1715. november 4-én rakták le a Károly bástya alapjában, katonai, civil és egyházi hatalmasságok jelenlétében. Jelen volt Erdély kormányzója, Kornis Zsigmond, Steinville generális, Erdély katonai parancsnoka.  A vár építésén mintegy 20 000 ember dolgozott. Óriási próbatétel volt az Ompoly folyó szabályozása. A folyó új medret kapott, és a Borbánd patak medrébe vezették. A vár és a Maros közötti mocsaras részt is rendezték a malomárok medrének szabályozásával és az szennyvíz csatornák kialakításával, mivel az Ompoly a vár alatt folyt el, táplálva az itt levő mocsaras helyet, ahova a vár déli, nyugati és északi részén elterülő várost le kellett költöztetni. Visconti tervén a vár alatt, ettől mintegy 300 méterre egy 60 méter széles hajózható csatorna szerepelt, amit az Ompoly és a Borbánd patak vize táplált volna és Marosportuson ömlött volna a Marosba. Ezt a tervet nem valósították meg.

A munkálatokat G. M. Visconti vezette 1717-ben bekövetkezett haláláig. Őt követte Franciscus Brilli, aki 1719-ben halt meg. Josephus de Quadri vette át a munkálatok vezetését 1727-ben bekövetkezett haláláig. A munkálatok folytatását Johann Conrad von Weiss katonamérnökre bízták, akit ezredesnek és az építkezés igazgatójának neveztek ki. Az ő munkálkodása folytán nyerte el a vár a ma ismert formáját. Az építkezések 1738-ban értek véget. A város új nevet kapott: Károlyfehérvárnak nevezték el III. Károly királyról. Ezt a nevet viselte 1867-ig, a kiegyezésig (azért hívják most is németül Karlsburgnak).

A gyulafehérvári vár téglából épült, faragott kövekkel erősített csillagerőd, a terepbe simulva. Alapja 1,80 méter mély, Sárdról hozott terméskő. A bástya oldalfalainak hossza váltakozik 106 és 142 méter között, a bástyák között a falak hossza 116-135 méter között váltakozik. A várfalak magassága 10-12 méter. A vársánc szélessége a bástyák élénél 27 méter, faltól-falig 52 méter. A III. kapu előtt a sáncok keskenyebbek, a bástyák falánál 11 méter a falaknál 31 méter. A téglát a város szélén készítették a mostani porcelángyár környékén, a városnak ezt a részét abban az időben Téglavetőnek hívták. A falak vastagsága alul 3 méter, fent 1,20 méter. Belül a földdel feltöltött részen 4-6 méter távolságra támpillérek vannak.

Az új vár 70 hektáron terült el, ha az eredetei terveket kivitelezték volna, több mint 100 hektárt foglalna el, de így is Közép-kelet Európa legnagyobb vára. Falainak hossza, ha egymás mellé raknánk azokat, 12 kilométert tenne ki. Teljesen magába foglalja a középkori várat épületeivel együtt; hétágú csillag alakú, minden ág egy-egy bástyának felel meg. A bástyák neve, ha kívülről szemben állunk a harmadik kapuval, attól balra: Savoyai Jenő, Szent István, Szentháromság, Szent Mihály, Károly, Erzsébet, Kapisztrán Szent János.

E bástyák között a várfal zárt volt. A bástyák és a falak előtt egész sor elővédrendszert alakítottak ki. A központi erőd, de főleg az elővédrendszer tele van téglából épült bolthajtásos kazamatákkal. Ezeket raktárnak, malomnak, lőszerraktárnak, óvóhelynek, istállónak használták. A vár különböző részei között a téglából épült bolthajtásos alagutakon keresztül közlekedtek. Ezeknek az alagutaknak a szélessége eltérő. Van olyan, amely csak egy ember szélességű, úgynevezett „rókalyuk”, de olyan is van, amin szekérrel át lehet haladni. A várfal bástyák közti részein félköríves kőkeretes ajtók nyíltak (most be vannak falazva), amelyek mögött kazemata rendszer van.

A várnak téglából épített bolthajtásos csatornarendszere volt, a két főcsatorna párhuzamos egymással. Az egyik a Szentháromság bástya felől indul (érsekség),  és a Savoyai bástya alatt folyt ki, a másik a Szent Mihály bástyától indult (idegkórház) és a Kapisztrán Szent János bástya alatt folyt ki. Mindkettő a városban levő szennyvíz csatornába folyt.

A várat két sánc vette körül: az egyik a hétbástyás központi erődöt, a másik kívülről az elővédrendszert. A bástyákat kőből faragott, művésziesen kidolgozott szobrok, szoborcsoportok, címerek és feliratok díszítették. A központi erőd alapja, valamint a bástyák élei faragott kőből készültek. A tetején félkör alakú, kőből faragott párkány húzódott, a többi részt jól kiégetett téglából építették. Érdekes módon a falak sehol sem függőlegesek, hanem egy bizonyos szögben, a földtöltés irányába dőlnek.

A vár déli oldalán sok földet elhordtak. Ekkor alakították ki mesterségesen azt a kis völgyet, amely a várat a szemben levő dombtól, amit Kutyamálnak hívtak, elválasztja.

A vár keleti oldalán az első kapu előtti sáncot az elővédrendszer délkeleti és északkeleti sarkában fakadó forrás táplálta (a délkeleti forrást a nyolcvanas években eltömték).

A bástyák nem egyformák, nagyságukat a terepviszonyokhoz igazították. A vár minden bástyájának megvan a maga egyénisége.  A Savoyai bástya élén a családi címer díszeleg: koronás oroszlán, a pajzsot két szirén fogja közre. Az oldalakon egy szatír és egy oroszlán feje látható. Éle 90 fokos. A Szent István bástya élén Steinville gróf címere látható, aki a vár építésekor Erdély katonai parancsnoka volt. Éle 75 fokos. A Szentháromság bástya nyugati oldalát zöld folyondár futotta be. Címerén egy koronás fej látható, kétfelől akantuszlevelekkel. Éle 80 fokos. A Szent Mihály bástya élén Ausztria címere látható, fölötte Szent Mihály arkangyal ember nagyságban, római katonaöltözetben (sajnos 1990 után teljesen tönkrement). Éle 95 fokos. A Károly bástya élén egy izmos emberi alak által fenntartott medalionban VI. Károly császár monogramja látható. Az Erzsébet bástyán levő címerben egy oroszlán látható. Éle 75 fokos. A Kapisztrán Szent János bástyán Magyarország és Erdély címere látható szirénekkel körülvéve. Ebben a bástyában található a gomba alakú, 30 m átmérőjű terem. Gomba alakú boltozata egy kör alakú, 4 méter átmérőjű tartóoszlopon nyugszik. Ostrom esetén malomként működött, állatokkal hajtották meg a háromgaratos malmot. 1968-ban borpincévé alakították. Jelenleg zárva tartják. Ezt a bástyát, mivel a város és környéke innen nagyon jól látszik, az első világháborúig a város közönsége látogathatta, és „szépkilátó” volt a neve. A bástya éle 120 fokos.

Minden bástyaélen szobor volt, a bástya kiugró részén az őrnek kialakított hely, hátrább a föld fel volt magasítva, a felmagasított föld mögé voltak elhelyezve a vár ágyúi.

A várnak hat kapuja volt: három a keleti oldalon a frissen betelepített város felé, három pedig a nyugati oldalon. A kapuk egy része Sárdon bányászott, barokk stílusban faragott kövekből készült.

***Az alsóváros felépítése***

A vár építése a város teljes átrendezésével járt. Az új város rajzát szintén Giovanni Morando Visconti olasz mérnök készítette el. A vár és a Maros közötti terület nagyon mocsaras volt, a magasabb fekvésű helyeken kertek és egypár ház volt. A Csűrök utcájában, (Doinei + Vasile Alecsandri), a Lipovánban és a Majorban (Maieri) laktak szegényebb sorsú emberek (zsellérek), de kevesen, a három helyen mindössze 56 ház volt.

    A város a várépítés előtt a vártól északnyugatra Kisfalud irányába, nyugatra a vár és a szőlőhegyek között, valamint délnyugati irányban Váradja felé terült el, 23 utcája és 335 háza volt. A várat belsővárosnak, a váron kívül levő részt külsővárosnak hívták. Ezt a részt a várépítéskor teljesen lebontották, az alsóvárosi mocsaras részt csatornázták, az Ompoly folyónak új medret ástak, és erre az egészségtelen területre költöztették a várost. Aki nem akart ide költözni, azt kártalanították, aki pedig ide költözött, az házhelyet és kártalanítást kapott. A városon végigfolyt a malomárok, amely az Újvilág alatt folyt el, ahol a püspökség két malmát hajtotta, párhuzamosan folyt a Csűrök utcával, utána keletnek fordult és a mostani 3. számú líceumnál folyt el az Ampoiului utcán és a Malom (Morii) utcán végig. Ennek a malomároknak egy része most is látszik a volt Hajós (Bucureşti) utca végén. A malomárokból két csatorna (tulajdonképpen szennycsatorna, amit az 1960-70-es években csatornázással megszüntettek) indult ki, az egyik a Bethlen Gábor utca (Primăverii) és a Sánc utca (Andrei Mureşanu) között folyt el, a másik a Csűrök utca irányából a vár alatt folyt el a 280-as tömbház mögött a Traian utcán végig, Poklos (Pâclişa) alatt ömlött a Marosba. A két csatorna a mostani posta épülete előtt találkozott.

    A város leköltöztetésekor nagyon sokan, főleg a tehetősebbje elköltöztek a városból, mivel az új város főleg esős időszakban sártengerré változott. A Maros nagyobb áradásaitól sem volt védve, egyszóval egészségtelen volt. Emiatt a város fejlődése is majdnem 170 évig stagnált. Egyes felmérések szerint a város lakossága 1500 főre apadt. A vár építését a városra nézve sokan csapásként könyvelték el. A vár körül egy bizonyos távolságra, 300-600 méterig katonai biztonsági okokból, nem volt szabad építkezni, egészen az első világháború utánig. Ezt a sávot, ahol csak könnyen lebontható épületeket lehetett emelni külön jóváhagyással, glacisnak (esplanada) hívták. A beépítési tilalmat teljesen csak az első világháború után szüntették meg, amikor a vár elvesztette stratégiai fontosságát. Sajnos ennek az eredménye az lett, hogy a várat teljesen megnyomorították az építkezésekkel.

***A római katolikus püspökség helyzete***

Statileo János püspök (1528-1542) halála után a városban két püspök volt rövid ideig: Bornemisza Pál (1553-1556) és Naprági Demeter (1597-1601). Utánuk következett a választott püspökök sora. 1618-tól 1695-ig a magyar királyok főkegyúri jogaikat fenntartva osztogatták az erdélyi püspöki címet. Ezek a püspökök a politikai helyzet miatt nem tudták hatalmukat gyakorolni, mivel Erdélyen kívül éltek. Helyettük Erdélyben a katolikusok sorsát a vikáriusok intézték. 1696. január 19-én Ilyés Andrást nevezték ki erdélyi püspöknek, és megkapta az alvinci uradalmat. III. Károly magyar király 1713-ban Mártonfi Györgyöt (1713-1721) nevezte ki erdélyi püspökké, aki a gubernium beleegyezésével 1716-ban elfoglalta Gyulafehérváron a püspöki széket, visszakapta a volt püspöki palota egy részét (amiben most az érsekség van), a katolikusok visszakapták a székesegyházat és a volt püspöki javadalmak egy részét. Így Gyulafehérvár újra az erdélyi katolikus élet központja és irányítója lett.

 A 18. század elején két olyan intézmény jött létre, amely hosszú távon meghatározta a város életét és fejlődését. Az egyik a római katolikus püspökség, a másik pedig a várbeli katonaság.

A városban székelő katolikus püspökök sorát Mártonfi György nyitotta meg. Rá hárult a kezdeti nehézségek megoldása, a püspökség megszervezése. Restauráltatta a visszakapott püspöki palotát, megszervezte a visszakapott javadalmak adminisztrálását, négy taggal újraindította a székeskáptalant. Az ő idejében kapták vissza a reformátusoktól a székesegyházat, amely szintén tatarozásra szorult, a belső liturgikus berendezés teljesen hiányzott. A püspökre politikai feladatok is hárultak, Alsó-Fehér megye főispánja volt 1718-ig, amikor lemondott.

Sorger Gergely (1725-1740) püspöknek sikerült visszaállítani a káptalani hiteles helyet Gyulafehérváron. Sokat dolgoztatott a székesegyházon, nemcsak restauráltatott, hanem építtetett is, a székesegyház nyugati homlokzata az ő idejében nyerte el a mai formáját.

Stoyka Zsigmond (1749-1759) teológiai tanulmányait külföldön, a párizsi Sorbonne egyetemen végezte, ahol doktorátust is szerzett. Nagy lendülettel fogott neki a munkának, ő volt az, aki a városban székelő erdélyi püspökség szellemi és anyagi alapjait lerakta. 1753-ban megalapította a mai napig fennálló papneveldét, ezzel megvetette alapjait a szellemi képzésnek. Az 1751- 1752-es nagyszebeni országgyűlésen visszaszerezte az 1556 óta elkobzott püspöki javakat. Így a környező falvakban szántóföldek, erdők, legelők, szőlők, gyümölcsösök kerültek a püspökség tulajdonába. A székesegyház szentélyét, amely összeomló-félben volt, ő javíttatta ki. Ekkor kapta mai formáját.

  Tűzvész pusztított 1758-ban a püspöki rezidenciában. A tűz átterjedt a székesegyházra is, de a püspök a rá jellemző rátermettséggel gyorsan helyreállította a károkat.

 A szociális problémákat is felkarolta: a városban létrehozta a Kegyes Szamaritánus gyámházat. Tízévi tevékenysége mély nyomot hagyott a város életében.

Egy másik kiemelkedő személyisége az erdélyi püspökségnek Batthyány Ignác volt (1780-1798), aki külföldön tanult, és teológiából doktorátust szerzett. A tudós püspök maradandó tette a róla elnevezett könyvtár megalapítása, a csillagvizsgáló felállítása és a római katolikus teológia újraszervezése. Erre a célra 1792-ben meg szerezte a katonaság által elfoglalt trinitárius templomot és kolostort, ebben rendezte be az említett intézményeket.

Az ő püspöksége idején volt a Horea-féle lázadás. A lázadók rengeteg embert öltek meg, nagyon sok kastélyt és udvarházat romboltak le a város környékén, a Maros völgyében egészen Zámig, az Erdélyi Érchegységben, Hátszeg és Hunyad környékén. A városra a vár miatt nem mertek támadni. A várbeli osztrák katonai vezetők tétlenül nézték a sok törvénytelenséget, amit a lázadók szemük láttára a magyarsággal elkövettek.

A Fehérvári Névtelen (Hora erdélyi támadásának és gyilkolásinak diáriuma 1784) naplójából idézek: „*Die 8-a Novembris ezen tolvajok fényes nappal a Károlly Fejérvári váron felyül, az szőlők alatt, az őriző katonaság szeme láttára, az kivont ágyuk között az puskapor-magazin mellett masirozván  az Ampoj vize felé nagy bátorsággal minden bántódás nélkül (...) találtattanak olyan emberek is, akik az tolvajokat az Commendansnak az várfokról ujjal mutatván kérték, hogy küldjön reájok, mert azok az tolvajok prédálták fel Borbereket és Alvincet, de mi okra nézve ? maga tudja, békével, botsátotta. Hanem ugyancsak ezen napon a Fejérvári civisek vigyázásban lévén midőn reportálnak az Magistratusnak, hogy valami tolvajok az Károlyvári szőlőkben lappangának, kiküldenek az őrizőkből egynéhány fegyveres embert, kik is hármat közülek elfognak (mert a többi széllyel szaladozott) és a várban felhozván a Praesidiumnak resignálják”.*

Hogy az osztrák katonaság mennyire szívtelen volt, arra példa egy másik eset: *„Die 14-ta Novembris Felső Gáldon a püspek udvarbírájának házát, úgy Benedekben is az udvarházakat felprédálták. Biró Miklós midőn a szőlőjéből lóháton Menczent felé jöne megtámadták és lováról levervén oberslajdinand Sulcz szeme láttára, akihez 40 lépésnyire nem vala is azkihez reménykedve kiált vala, hogy ne hadgya, megölték”.* (Jankovich-gyűjtemény, Fol Hung. 79. 3-46. Országos Széchényi Könyvtár, Budapest)

    A püspök a városon kívül tartózkodott, ami Eördögh György, a püspökség gazdasági intézője 1784. november 18-án kelt leveléből kitűnik:

*„Kegyelmes Uram! Elöbbeni levelemhez képest alázatos tudósításomat ezekkel tehetem: a feltámadott föld népe kegyetlenségi és tolvajkodási valamenyire szünni láczatik, mivel már most sem rakásonként nem mutatják magokat, sem pedig rablásokat és gyújtogatásokat, mint eddig, hála Istennek, nem szenvedünk, de mégis minyájan, akik ide és más helyekre szorultunk, kimozdulni nem mernek, s nem is tanátsos. Üldözéseket is immár alkalmasint folytatják, és akik elfogattattak, naponként meglehetősen fogynak és érdemek szerint végeket érik, de mégis itt fogva vannak könyen háromszázan. Most, amint Excelentiadat alázatosan kérem és egyszersmind javaslok az, hogy mivel vagy két hét múlva ezen zenebona elcsendesedését remélhetni, az ott való Armorum Praefecturával  végezni méltoztassék, hogy Excellentiádat egész Facsetig vagy 12 fegyveresen kísérje, az ide való Commendansnak is írjon, hogy hasonlóképpen Facsettől egész eddig más12 kísérje, azt tudom mindenik megcselekszi és az intertentiót és discretiót is afferálni kell. Addig itt és a szomszédban meglátjuk, mi történik, és Excellentiádnak meg fogom irni, s ha látjuk aztán, hogy az utazás bátorságos, lehet jönni, de addig, míg én nem irom, akárki akármit mond, ne hidgye és ne induljon Excellentiád, hanem előre a két Comendansoknak, amint irám, a jelentés és a válaszvárás jó lészen. Én embereket, igaz innét küldhetek, de mind oláh lészen, ezeknek pedig most hinni éppen nem lehet”.* (gyulafehérvári római katolikus érsekségi levéltár 1784/989. sz.)

A Horea-féle felkelés vezetőit elfogásuk után a városba hozták, itt zárták be és ítélték el. II. József utasítást adott, hogy a felkelés vezetőin példát kell statuálni. Crişan a börtönben felakasztotta magát, Horeát és Cloşcát 1785. február 18-án végezték ki, ide rendelt paraszttömeg jelenlétében, elrettentő kegyetlenséggel, mindkettőt kerékbe törték az Akasztófadombon (Dealul Furcilor), testüket négyfelé vágták, fejüket karóba húzták. A helyet most emlékmű jelzi. A dombot 1990 után beépítették, úgyhogy ott egy új városnegyed van kialakulóban.

Batthyány Ignác halála után szívét a székesegyház padlójában temették el, a szószékhez közel. (Az edényt az 1960-as évek végén végzett munkálatokkor láttam.)

Szepesy Ignác püspök (1820-1827) szellemóriás, aki korát legalább száz évvel megelőzte. Az 1822-es egyházmegyei zsinaton elhatározták a magyar nyelv használatát a latin nyelv helyett a liturgiában. A zsinaton történtek miatt Pécsre helyezék át, ahol filozófiai és jogi akadémiát alapított. Hét nyelven beszélt, könyveket írt. Ránk maradt a magyar, német és horvát nyelvű Imádságok és énekek című könyve, a Vulgata magyar nyelvű fordítása, hogy munkáiból csak egy párat említsek. A hálás utókor Pécsen szobrot állított neki.

Kovács Miklós (1828-1852) püspöknek háládatlan szerep jutott osztályrészül. Tudnunk kell, hogy az erdélyi püspököket az osztrák császárok nevezték ki, politikai szerepük is volt, általában titkos tanácsosok voltak. Az 1848-as események folytán a püspök nagyon nehéz helyzetbe került, mivel a klerikusok nagy része oroszlánrészt vállalt a forradalom eszméinek terjesztésében és gyakorlati végrehajtásában. A püspök a gyulafehérvári vár fogságában maradt, amit a forradalmárok sosem vettek be, s ahol végig osztrák parancsnok intézte a vár és a benne lakók sorsát. A teológusokat hazaküldték, és a püspök tiltakozása ellenére a papnevelde épületeit katonai célokra lefoglalták.

 ***Gyulafehérvár 1848-49-ben***

  Alsó-Fehér vármegyébe a pesti március 15-iki események hírét már március 19-én  a Biazini-féle gyorskocsi  utasai hozták meg. A hír főleg a fiatalságot hozta lázba, az ifjak kokárdát tűztek kabátjukra, és rögtönzött gyűléseket tartottak.

A forradalom alatt a fehérvári magyarság nehéz helyzetben volt a vár miatt, ahol az osztrák őrség a városi magyarságot ellenségnek tekintette. Gyulafehérvárt és környékét állandóan rémületben tartották a románok, akik az osztrákok mellett, a magyar szabadságharc ellen harcoltak.

A veszélynek kitett magyar lakosság az osztrák katonaságtól várta a segítséget a vele szemben elkövetett törvénytelenségek miatt. Sajnos a környékbeli civil magyar lakosság az 1848-49-es forradalom ideje alatt óriási véradót fizetett. Az ember most is borzadállyal gondol, az ártatlanul meggyilkolt gyermekekre, asszonyokra és férfiakra. A reménykeltő mégis az, hogy sok emberséges ember is akadt ezekben a vészterhes időkben, akik életük kockáztatásával mentették az ártatlanokat.

A vár parancsnoka a szabadságharc alatt Horák Ferenc volt, aki a Habsburg-házhoz végig hű maradt, a várba szorult püspököt, kanonokokat, tanárokat szinte ellenségként kezelte, a városi magyarságról nem is beszélve.

A város vezetősége ebben a zűrzavaros időben a lakosság biztonságára gondolva megszervezte a nemzetőrséget, amelynek feladata volt őrködni a város békéje felett. 1848. október 21-én hajnalban, öt óra tájban, Marosportus, Borbánd és a vár felől mintegy 2-3000 román megtámadta a várost, és öt helyen felgyújtotta. Tűzharc alakult ki a nemzetőrök és a román támadók közt, az összecsapásban egy nemzetőr és 13 támadó halt meg. A várost a nemzetőrök nagyon gyorsan megtisztították az ellenségtől. Erre a vár parancsnoka, Horák, a várágyukat a városra irányította, felszólította a városi tanácsot, hogy a nemzetőrök tegyék le a fegyvert, ami meg is történt. Az elképesztő, hogy utána három napig szabad rablás volt a városban, aminek több polgár is áldozatul esett.  Október 27-én érkeztek a városba azok a magyar zalatnai gyermekek, nők, öregek és sebesültek, mintegy százan, a hétszázból, akik az október 23-i és 24-i zalatnai és az ompolygyepüi tömeggyilkosságból megmenekültek, és akiket a városi lakosok befogadtak.

November 20-án a városi tanácsot a várparancsnokság félreállította, új tanácsot nevezett ki. A város állandó rettegésben élt a sok ál- vagy valós hír hallatán. A várban is állandó jövés-menés volt román felkelők és az osztrák katonaság csapatmozgásai miatt. A Gyulafehérvár környéki magyarság a városba menekült a biztos oltalom reményében, sokan félholtan, mások családtagjaikat elvesztve érkeztek.

A honvédsereg 1849. március 26-án érkezett a város határába, a várból 27-én lőttek rá a portyázó huszárokra. A honvédsereg parancsnoka, Kemény Farkas, mintegy 2500 fővel, egy üteg, 4 darab hatfontos és 3 darab háromfontos ágyúval rendelkezett. A várat 28-án kezdték lőni, de mivel az ágyúk kicsik voltak, sok kár nem esett a várban. A magyarok célja inkább a vár körülzárása volt, táborukat Borbándon és Marosportuson ütötték fel. Április 2-án maga Bem tábornok érkezett Marosportusra.  Április 20-án Kemény Farkast Stein Miksa ezredes váltotta fel. Április és május hónapokban az ostromlók és a várbeliek felváltva támadják egymást, de minden látványos eredmény nélkül. Az ostrom alatt az alsóváros épületeiben sok kár nem esett. Május 13-án hoztak a vár ostromlására két darab 24 fontos ágyút, két 30 és két 60 fontos bombamozsarat amelyeknek egyelőre nem volt bombájuk, néhány darabot csak később kaptak belőlük. Utána még egy röppentyű-üteg is érkezett.

A magyar honvédség 1849. június 24-én kezdte meg az ostromot Borbánd és Marosportus felől, ahol a dombhát szélére sáncolták be magukat. A támadásra megszólaltak a vár 18 fontos ágyúi is. A júniusi és a júliusi várostrom folyamán a legtöbb kár az egyházi épületekben esett. Ekkor égett le a püspöki rezidencia, a székesegyház, a ferences kolostor, amely annyira tönkrement, hogy lebontották. A vár ostroma 1849. július 26-án ér véget.

***Gyulafehérvár a szabadságharc után***

    A helyreállítási munkálatokat Haynald Lajos (1862-1864), a széles látókörű, bátor kiállású, öntudatos püspök végezte el, akit, mivel nem volt hajlandó a bécsi udvarral együttműködni, elmozdították a püspöki székből. Feljegyezték, hogy amikor Albrecht főherceg németül szólította meg az mondta: „Nem tudok németül, én csak magyarul szoktam beszélni”. Később,  a  kiegyezés után, kalocsai érsek lett.

    Fogarassy Mihály (1864-1882) püspök építtette fel a teológia épületének utca felőli részét, az úgynevezett „Fogarassy” szárnyat, újraszervezte a teológiát. Alapítványt tett egy modern teológia felépítésére, amit az első világháború kitörése hiúsított meg. Püspöksége alatt nagyon sok alapítványt hozott létre.

    Lönhárt Ferenc (1882-1897) nevét már csak azért is érdemes megjegyezni, mivel Erdély püspökei közül egyike azoknak, akik legtöbbet tettek az iskolákért. Számtalan iskola és templom épült Erdély-szerte az ő ideje alatt.

    Majláth Gusztáv Károly (1897-1938) nevéhez fűződik a Majláth gimnázium és a Jerikó felépítése. Jóságos szívű püspök, a mai idősebb városiak, akik az ő idejében gyerekek voltak, most is emlékeznek rá, a városban körülsétálva gyönyörű szürke fogatával, cukorkát osztogatott.

 A vár megépítésével a város hosszú időre hátrányos helyzetbe jutott. 1721-ben a vármegye központja Enyedre költözött.

 A szabadságharc leverése után Erdélyt tíz kerületre osztották, ezekből egyiket károlyfehérvári kerületnek, ennek hat járásából az egyiket károlyfehérvári járásnak nevezték, ennek székhelye Gyulafehérvár lett.

***A kiegyezés (1867) után***

A vármegyerendszer visszaállításakor a város újra hátrányos helyzetbe került. A vármegye átköltözött Nagyenyedre minden járulékával, a pénzügyigazgatóság, a szolgabírói hivatal, az országos levéltár, a pénzverő intézet, a marosportusi összes hivatal, csak a királyi törvényszék maradt a városban.

A kiegyezés után minden évben a város nagy ünnepélyességgel emlékezett meg március 15-ről. Felvonulásokat tartottak, a zenekarok szolgáltatják a zenét, a székesegyházban pedig misét celebráltak.

A vasutak kiépítése 1868 után némi lendületet hozott a város gazdasági életébe.

Az 1883-as választások alkalmával talpraesett, ambíciózus, lelkiismeretes, törekvő emberek kerültek a városi közigazgatás élére, akik a város képét teljesen megváltoztatták. Modern emeletes házak épültek, közintézeteket létesítettek, az utakat, piacokat rendbeszedték. 1893 áprilisában nagyon sok gesztenyefát ültettek városszerte. Ugyanez év júniusában árvíz öntötte el az alsóvárost. A város modernizálásában nagy szerepe volt Novák Ferenc királyi tanácsosnak, aki 1882-ben lett a város polgármestere, és a városi tanácsnak.

Nagy készülődéssel ünnepelték meg 1896. május 9-10-én a millenniumot. 9-én reggel nyolc órakor az egész város ki volt világítva, a tanácsháza előtti teret a városi polgárság foglalta el, az önkéntes tűzoltózenekar eljátszotta a himnuszt. A délelőtt folyamán a városban körmenetet tartottak, a zenekar magyar dalokat játszott. 10-én hálaadó istentisztelet volt a székesegyházban. A várost 1901-től kezdték aszfaltozni. 1910-ben további 4152 négyzetmétert aszfaltoznak.

Gyulafehérvár lakosai, mint szabad királyi város polgárai, ugyanolyan jogokkal rendelkeztek, mint amilyennel a birtokos főnemesek bírtak. Vagyis a városnak főbírója volt, a város ügyeit a vármegyétől függetlenül intézte, ebben neki segítségére voltak a tanácsosok, az albírók, a jegyzők stb. Az országgyűlésbe saját követeket küldött.

**A lakosság**

   A város lakossága a várépítéskor nagyon megcsappant, egyes becslések szerint 1500-2000 lakosa maradt.

     A lakosság száma: 1844-ben 4916, 1857-ben 6084, 1869-ben 7955, 1870-ben 8167, ebből 3482 magyar, 1261 német, 4833 román, 163 egyéb, 1890-ben 8181, 1902-ben 9669, 1910-ben 11616, ebből 2613 római katolikus, 2846 görögkeleti (ortodox), 2820 görög-katolikus, 503 lutheránus, 1106 kálvinista, 1586 zsidó.

**Ipar**

    A város mellett higanyszublimát üzem (Kisfaludon-Miceşti), kincstári lőpormalom és salétromfőző működött. Pénzverő intézet, arany-és ezüstolvasztó hivatal. Havonként 200 ezer korona értékű dupla, és egyszerű aranyat és 20 krajcáros ezüstpénzeket vertek. Az Erdélyben bányászott aranyat és ezüstöt majdnem mind a városban dolgozták fel.

 1852-ben megkezdték a járdák kikövezését, 1872-1873-ban kikövezték a sétateret.

 1854-ben a várost bekötötték az Erdélyben már létező távíróhálózatba.

 1868-ban átadták a forgalomnak a 211 kilométeres hosszúságú Arad-Gyulafehérvár vasútvonalat, 1871-ben pedig a Gyulafehérvár-Marosvásárhely közötti útszakaszt. Így a város bekapcsolódik az osztrák-magyar monarchia vérkeringésébe. Vasútvonal kötötte össze a várost Budapesttel és gyakorlatilag Nyugat-Europával, 1868 karácsonyára befutott az első szerelvény az állomásra.

 1895-ben megépítették a Gyulafehérvár-Zalatna keskenyvágányú vasutat, amit sajnos az 1970-es években felszámoltak. A keskenyvágányú vasút a mostani állomás mögül indult ki, a vár alatt haladt el, a mostani sétány a vasúti töltésre épült. A vár északkeleti részén volt a belvárosi állomás (ahol most a játszótér van), a városi stadion mellett elhaladva Kisfalud (Miceşti) felé haladt. Ezen a szakaszon a töltésen kerékpárút van, most kezdik beépíteni ezt a részt, a kerékpár- útból lassan járda lesz.

 A város és vidéke híres nagy hozamú bortermeléséről, az 1851-es évet rekordévként tartják számon. 1880-tol a filoxéra és a peronoszpóra megtámadta a szőlőket, de egy évtized alatt, állami segítséggel sikerült, a szőlőtermesztést feltámasztani.

 1880-ban megépítették a Hungária szállót, a városban történt események központi helye.

 1898-ban a városban először vetítettek rövidfilmet, elkezdődött a mozi térhódítása.

 Marosportuson a vasút megépítéséig kikötő volt, sót, fát, dohányt szállítottak, raktároztak, dolgoztak fel. Ugyanitt vámház is volt.

 Jónás Adolf épített szeszgyárat, ami 1866. január 1-jén indult be. 1910-ben 2233 kiló-liter a kapacitása. Az épületek most is megvannak a Traján utcában.

 A vasútállomás 1867-ben épült, a főépület város felőli része megőrizte eredeti formáját a peron felőli részt megtoldották egy tetőszerkezettel.

 A Johanna gőzmalom (ma Bălcescu) az állomás mögött van, vasúti sín megy be az udvarába. 1894-ben építették a marosváradjai (Oarda de Jos) Glück testvérek. 400 000 koronába került, naponta 25 tonna gabonát volt képes megőrölni. Ilyenkor a működtetéshez szükséges személyzet 60 emberből kellett volna álljon. A malmot 1898-ban kibővítették, naponta 45 tonna gabonát volt képes megőrölni. Sohasem működött teljes kapacitással, végül csődbe jutott az első világháború után. A román állam vette át 1940-ben. A malom most is működik, persze nem a régi gépezettel, de az épületek között meg lehet különböztetni a régieket.

 A villanytelep a malom mögött van, a régi épületet építési stílusa után nagyon jól fel lehet ismerni. 1898-ban épült. Építője a Részvénytársaság villamos és közlekedési vállalatok számára nevű budapesti cég volt. 1899. szeptember 15-én helyezték üzembe 400 kilowatt teljesítménnyel, 14 alkalmazottja volt. Az épületet ma is a villamossági vállalat használja.

 Városi uszoda nyílt 1898. június 30-án.

 1900-1901-ben a város sétaterén megépítették a városi kaszinót.

 Glück Rudolf Ezerü épített szeszgyárat és malmot, amit 1905. szeptember 16-án indítottak be. A szeszgyár kapacitása 1390 kiló-liter. Az épületek egy része most is megvan (Vasile Alecsandri 68. szám, volt Csűrök utca)

 Közvágóhidat 1905-ben építenek. Az évi forgalma 1150 szarvas marha, 1876 borjú, 606 juh és kecske, 1450 sertés.

 1911. július 30-án megalakult a Bőrgyár Rt.

 Ebben az időszakban a városban három gyógyszertár, három nagy vendéglő (Nap vendéglő, Európa szálló, Hungária szálló), műasztalos-, műlakatos-, és tímárműhely, téglagyár, gipszgyár és szappangyár működött.

**Bankok**

 A legrégebbi az 1872-ben alapított gyulafehérvári takarékpénztár, amelynek 1908-ban 24 284 441 korona forgalma volt.

 A Gyulafehérvári Népbank, 1891-ben keletkezett, és 1908-ban 15 616 882 korona forgalma volt.

 A románok alapították a városban a Julia takarékpénztárt 1892-ben. Forgalma 1908-ban 8 982 629 korona.

 1903. január 1-jén az erdélyi püspökség megalapította az erdélyi római katolikus egyházmegyei pénztárt az egyházi alapítványok kezelésére.

 1910. április 24-én megalakult a Forrás részvénytársaság, 1911. április 26-án létrejött a Kereskedelmi Bank, 1914-ben a Transilvania Bank.

**Középületek**

    A régészeti múzeum. Az 1895-ben óvodának épült ház, két használatlan szobájában helyezte el az 1887-ben megalakult Alsó-Fehér megyei történelmi, régészeti és természettudományi társulat a gyűjteményeit. 1900-ban az óvoda más épületbe költözött, így a múzeum 1901-ben berendezkedhetett. Mivel szűknek bizonyult, 1906-ban állami támogatással egy nagy teremmel toldották meg.

     A városi árvaház és óvoda 1900-ban épült, 1901-ben indult be 15 árvával és az ide átköltözött óvodával. Érdemes megemlíteni Varrarán Fridolin nevét, aki erre a nemes célra 1891-ben 15 000 forintos alapítványt hozott létre.  Ma mindkét épületben a 3. számú román tannyelvű általános iskola működik.

    A városi kórház 1884-ben épült 15 szobával és teljesen új felszereléssel az akkori Hajós (ma Bucureşti) utcában. 1906-ban a városi közgyűlés elhatározta ugyanazon a telken egy járványkórház felépítését. Később a járványkórházat a város szélére építették a Johanna gőzmalommal szemben, a domb alá. 1907-ben a városi kórháznak három orvosa és 391 betege volt. Az épületek most is megvannak, az egészségügy használja, de nem korháznak.

   A törvényszéki palotát és fogházat 1906 és 1908 között építették. A monumentális épületet 1908 szeptemberében adták át rendeltetésének. Az épületbe több hivatal költözött be, többek között a várból a törvényszék. A város az építkezésre a terület egy részét a püspökségtől vette meg, a többit városi területből hasították ki. A fogház kapacitása 186 személyre volt szabva. Ezt a rendeltetést töltötte be 1968-ig, amikor visszaállították a megyerendszert. Utána a törvényszéket és a fegyházat elköltöztették, és adminisztrációs palotává alakult. Ma a prefektúra, a megyei tanács, a polgármesteri hivatal és a városi tanács használja.

    A tűzoltólaktanya. A szász templommal szemben van az az épület toronnyal, amelyet 1880-ban építettek és az 1970 évek elejéig tűzoltó-laktanyának használtak. A tűzoltó egyesületet 1873-ban hozták létre 80 önkéntes taggal, híres fúvószenekara volt. 1909-ben megszűnt az önkéntes tűzoltóság, helyébe létrehozták a hivatásos tűzoltóságot.

    A park és a sétatér kialakítására 1850 után került sor, amikor a sáros, pocsolyás teret teljesen átrendezték. Így tágas, rendezett park alakult ki, ahol nyári estéken a katonazenekar játszott, és a város apraja-nagyja sétált a korzón és az ánti-korzón. Ez a divat az 1960-as évek végéig megmaradt.

 Mivel a város 1968-ban megyeközpont lett, a lakosság az iparosodás miatt felhígult, a korzózás szokása megszűnt. Most vasárnaponként teljesen kihalt az alsóváros sétatere.

    A városi öregotthon 1907-ben nyílt meg, 40 idős embert tudott befogadni. Városi öregotthonként működött az 1990-es évek végéig, ma az épület egy részében városi szegénykonyhát tart fenn a polgármesteri hivatal.

 A városi temetőt 1896. november 1-jétől használják, azelőtt ezen a dombon szőlők voltak, a helyet Kutyamálnak hívták. Jó néhány régi kripta van benne, a temetőt most is használják, az 1990-es években az Akasztófadomb irányában bővítették. Kezdetben sem ortodoxok, sem zsidók nem temetkeztek ide, de miután 1948-ban betiltották a görög-katolikus vallást, vegyesen temetkeztek.  Az előző temető az alsóváros központjából Tövis felé vivő út jobb oldalán volt a zsidó templomtól nem messze, sajnos 1990 után teljesen beépítették ezt a részt.

**Városrészek, utcák, határrészek neve**

    A város az alábbi negyedekre volt osztva mindjárt a leköltözés után: Major negyed a város déli részén, a vár és a Major negyed között volt a Németváros (most a Ferdinánd utca), ettől a két negyedtől keletre a város közepe, a Hajós negyed, a Csűrös kert (ahol most a polgármesteri hivatal van), utána következett a Város negyed (központ). A város keleti részét a mai napig Lipovánnak hívják, ezt a részt a többitől egy időben az Ompoly választotta el, később a malomárok. A Magyarváros az északi részen volt, a Borbándra vezető út bal felén (Vasile Alecsandri, Doinei, Bălcescu utcák), ugyanezen a részen volt a Prater (városliget), a Papok kertje vagy más nevén a Népkert, az uszoda és a jégpálya.

 Ami az utcákat illeti, a régi városból átmentettek egy pár utcanevet: Nagyboldogaszony utca (Regina Maria), Szent Mihály utca (G. Coşbuc egy része), Cigány utca (Barbu Lăutaru), Szent Miklós utca (Gh. Doja).

 Az első világháború előttről fordításban megmaradt utcák neve: Virág utca (Florilor) Malom utca (Morii), Traján utca (Traian)

 Egyike a legrégibb utcáknak a Csűrök utca, mivel ezt a vár építésekor nem bontották le (Doinei, Vasile Alecsandri).

 A vár utcanevei: Fogarassy M. utca (Păcii), Ferenc József út (Mihai Viteazul), József főherceg utca (Romană), Káptalansor (Militarilor), Valéria utca (Andrei Şaguna), Erzsébet út (Nicolae Iorga).

 Az alsóvárosban: Novák Ferenc tér (Iuliu Maniu), Sétány utca (Frederic Mistral), Deák Ferenc út (Ardealului), Drombár utca (Mărăşeşti), Kültimár utca (Oituz), Kereszt utca (Simion Balint), Vajda utca (Libertăţii), Révutca (Lipovenilor), Széchényi utca (B-dul Ferdinand), Nagykolostor utca (Iaşilor), Rét utca (Siretului), Mátyás utca, Kiskolostor utca (Moldovei), Múzeum utca (Dobrogei), Maros utca (Plevnei), Honvéd utca (Munteniei), Ompoly utca (Petru Dobra), Borbándi utca (Gh. Doja eleje), Rétmalom utca (Livezii), Beltimár utca (Libertăţii eleje), Árok utca (I. Buteanu), Apafi utca (G. Coşbuc egy része), Báthori utca (M. Eminescu), Szentimre utca (Călăraşi), Korona utca (Avram Iancu), Dr. Újfalusi József  (Dr. Camil Velican), Sárdi utca (Moţilor), az apácák temploma előtti rész Hunyadi tér, az egyetemisták háza körüli rész Sétatér, Lépes utca (B-dul Carol I.), Alsóvártér (Lucian Blaga), Alvinci út (Dr. Camil Velican), Kisgörög utca (Mărăşti), Nagygörög utca (M. Eminescu), Rákóczi és Templom utca (Simion Bărnuţiu), Alsóvártér és Gyár utca (D. Cantemir), Alsóvártér (Miron Costin és O. Goga), Csügedi utca (Olteniei), Magtár utca (Ion Arion), Hajós utca (Bucureşti), Kőműves utca (Agustin Bena), Bethlen Gábor utca (Primăverii), Sánc utca (Andrei Mureşan), Füzes utca (Sava Henţia), Szent István tér  (I. C. Brătianu).

 A Kutyamál a mostani temető oldal, fölötte van az Akasztófadomb vagy Zsidóhegy, a Poklos felé vezető úton van a Királykútja. A Rózsamál a püspökség szőlője a domb tetején egy kápolnával és Jézus-szoborral, a szőlős északi felén vezet az út a Sajgóban, utána jön az Ökrös (a Csillagda felé, ahol most a püspökségnek szőlője van) Borpatak, Puskaporos két raktár a domb alatt (az egyik most is megvan a másikat 1990 után széthordták), utána jön  a Paplaka, völgye majd tovább Lánypataka. Borbánd irányában az Újvilág alatt volt a Morgó-mező, ezen keresztül út vezetett Borbándra. Szintén az Újvilág alatt a Halastó mellett vezetett az út Kisfaludra. A Drombár felé eső rétet Báthori rétnek, a Sóspatak felé esőt Nemecsek rétjének a Portus felé eső részt Tímárok kertjének hívták.

**Kereskedelem**

    A kereskedést főleg a Bethlen Gábor által letelepített és később a püspökség védelmét élvező zsidóság és az Apafi Mihály által letelepített örmények űzték, de nem csak ők. A városnak híres gabonapiaca volt. Kereskedtek gabonával, borral, szesszel, háziállatokkal, bőrrel.

**Szerzetesrendek és iskolák**

    A városban 1711-ben megjelentek az Imaculata Conceptin-ról (Szeplőtelen Fogantatásról) nevezett bolgár provincia ferencesei, akiknek Steinville tábornok, a vár parancsnoka a várban átengedte a Szent György kápolnát és a kápolna mellett a kolostoruknak helyet jelölt ki. Ide kezdték építeni 1733-ban a Kapisztrán Szent János tiszteletére szentelt templomukat, amit 1742-ben fejeztek be. A kolostoruk 1745-1760 között épült fel. A kolostor az 1849-es ostrom alkalmával teljesen leégett.

 A gubernium idején 1712-ben a jezsuiták újratelepedtek a várba, és 1716-ban iskolát nyitottak. Ebben a gimnáziumban a jezsuiták mellett világi papok és civilek is tanítottak. 1883-ig állt fenn.

 1716-ban a trinitáriusok telepedtek meg a várban, a Bethlen féle házban, majd 1719-re befejezték a kéttornyú templom és a szerzetesház építését.

    A stefanita (OFM) ferencesek 1725-ben telepedtek meg a városban. Rudnay püspök szerzetesi szemináriumot alapított a várban levő bulgarita ferences kolostorban a noviciátust befejezett ifjak részére, akik filozófiát és a teológiát 1819-től a várban levő papneveldében tanulnak.

    Stoyka Zsigmond püspök 1753-ban megalapítja a papnevelő intézetet.

    Haynald Lajos püspök 1858. augusztus 18-án a városban letelepítette a szatmári irgalmas nővéreket, akik még az év őszén négyosztályos leány elemi iskolát nyitottak lányoknak, később négyosztályos jól felszerelt, modern polgári leányiskolát indítottak. 1908-ban az elemi iskolában 255, a polgáriban pedig 127 leány tanult. Aggmenházat is tartottak fenn a nővérek 10-12 rászoruló részére. A püspök 1864-ben kórházat alapított, aminek adminisztrálására szintén a nővéreket kérte fel. Itt nemzetiségre és vallásra való tekintet nélkül, ingyen gondozták a betegeket.

 Az evangélikus szászoknak német nyelvű egyházi iskolájuk volt a városban 1948-ig, amikor államosították. Az épület az evangélikus templom mögött volt.

 Állami elemi iskola 1895-ben indult, a református iskolát, amely 1562-ben alakult, szerződéssel vette át az állam. 1908-ban hét tanítója és 388 diákja volt.

 A római katolikus elemi iskolának sokáig nem volt külön épülete. Fogarassy Mihály püspök épületet vásárolt 1874-ben erre a célra, 1908-ban három tanító tanított benne.

 A városi kereskedő- és iparos iskolát 1883-ban alapították, saját épülete volt, amelyben az 1900-as években 10 tanár 6 iparos és 3 kereskedő osztályban évente mintegy 250 diákot tanított.

 A majorbeli görög-katolikus iskola a legrégibb román iskola a városban. 1867-ig a templom melletti épületekben volt elhelyezve. Utána feloszlott. 1888-ben új épületben indult újra 45 gyermekkel és egy tanítóval.

 A majorbeli görögkeleti (ortodox) iskolát 1901-ben építették. Az iskolában egy tanító tanított 75 gyermeket.

**Művelődés**

    Éltes Károly és Bíró Béla paptanárok szerkesztésében jelent meg az Egyházi és Iskolai Hetilap 1867 nyarán. Ez később átalakult, Egyházmegyei Értesítő néven adták ki, majd újból átkeresztelték, és Közművelődés címen jelenik meg 1896. november 22-től. A felelős szerkesztő Téri Ödön, 1903-tól Wagner Sándor, a lap nyolc oldalon jelent meg.

 Az első világháború előtt a városban két nyomda is működött. Az egyik Papp Györgyé, ebben a nyomdában nyomtatták a lapokat. Itt nyomtatták az említett Közművelődés című egyházmegyei és politikai lapot, az 1903-ban alapított, Soóthy Gyula szerkesztésében megjelenő Erdélyi Oltáregyesületi Lap című folyóiratot és a Gyulafehérvári Hírlap című politikai lapot. A Gyulafehérvári Hírlapot 1887-ben alapították, 1896 előtt Gyulafehérvár címen adták ki. Az új nevű lap minden csütörtökön jelent meg, felelős szerkesztője 1890-1902 között Issekutz János. 1902-től Avéd Jákó, a katolikus főgimnázium tanára lett a lap szerkesztője. 1904-ben egy másik lap indult Gyulafehérvár és vidéke címen, de egy évi megjelenés után megszűnt. A másik nyomda tulajdonosa a papnevelő intézet volt, ebben a nyomdában csak önálló műveket nyomtattak.

 Maradandó munkát végeztek az 1887-ben megalakult Alsó-Fehér megyei régészeti, történelmi és természettudományi társulat tagjai. Az ő kezdeményezésükre alakult meg 1888-ban a városi múzeum, évkönyveik jelentek meg tudományos munkákkal, a római kor feltárása a város területén tudományosan folyt, és a hátrahagyott tudományos anyag még most is forrásanyag és útmutató a városi múzeum régészei számára.

 Ne feledkeznünk meg az erdélyi római katolikus irodalmi társaságról sem, amely egyházi és szépirodalommal foglalkozott.

 A római katolikus főgimnáziumban 1905-ben tartották meg az első tornaversenyt Bihary Béla tornatanár kezdeményezésére. Érdekes, hogy ez a hagyomány átöröklődött a római katolikus kántor iskolában a hetvenes évek közepéig megtartották, maga Áron püspök is a szobafogságból való kiszabadulása után (1968), részt vett ezeken az ünnepségeken a városi magyarsággal együtt.

 A városban gyakran szerepeltek vendégszínészek. A vándorcirkuszok is gyakran megfordultak itt. A Hungária szálló nagytermében többször volt hangverseny. A katonai zenekarok játszottak, csütörtök-és vasárnaponként pedig térzenét szolgáltattak. Ilyen volt az önkéntes tűzoltók zenekara, a 82-ik gyalogezred, az 50-ik gyalog ezred zenekara.

**Hivatalok**

    Az erdélyi püspökség, a városi tanács, anyakönyvi hivatal, árvaszék, községi bíróság, iparhatóság, közgyámi hivatal, rendőrség és rendőrségi büntetőbíróság, városi orvosi hivatal, városi és járási állatorvosi hivatal, fogyasztási hivatal, adóhivatal, várbeli és városi posta, távíró és távbeszélő hivatal, törvényszék, járásbíróság, bányabíróság, ügyészség fogházzal, ügyvédi kar, közjegyzőség, csendőrség és pénzügyőrség, 69. gyalogdandár parancsnokság, 50. gyalogezred parancsnokság, római katolikus plébániahivatal, két görög katolikus, két görögkeleti, egy ágostai evangélikus (szász), református és izraelita lelkészi hivatal.

**Egyesületek**

    A kiegyezés után a különböző egyesületek is elszaporodtak. Nagy részük a kitűzött célját komolyan is vette, és nagyon aktív volt.

 Vöröskereszt Egylet; Önkéntes Tűzoltó Egylet; Legényegylet; Kultúregylet; Dalegylet; Kerékpáregylet 1896-ban alakult; Iparoskör; Kereskedelmi kör; Katolikus kör; Halotti társulat 1869-ben alakult; Az Erdélyi Magyar Közművelődési Egyesület gyulafehérvári fiókköre; Az Erdélyi Kárpátegylet Alsó-Fehér megyei osztálya; Erdélyi Római Katolikus Oltáregyesület;

 Evangélikus Nőegylet (a szász közösségé); Tulipán és Magyar Védőegyesület; Székely Egyesület; Lövésztársulat; Rabsegélyző Egyesület; Román kaszinó; Izraelita Kórház; Izraelita Betegsegélyző Nőegylet; Malbis Arumim szegény iskolásgyermekeket fölruházó és segítő egyesület.

**A gyulafehérvári zsidó közösség**

     Nem lenne teljes e monográfia, ha a gyulafehérvári zsidó közösségről nem emlékeznénk meg, hiszen a két világháború között a város lakosságának egyharmadát alkotta. Bethlen Gábor kora óta a gyulafehérvári zsidóság tekintélyt vívott ki magának, a hatóságok sokszor úgy kezelték, mint valamennyi erdélyi zsidó képviselőit.

    Az első írásos dokumentum 1379-ből származik, amikor egy Jacobus Judeus de Alba nevű személy Kápolna községben szőlőst adott el, Tamás pálos priornak. 1591-ből származó héber szöveg említi, hogy a városban rabbinikus bíróság (Bet Din) működött. Döntő volt a gyulafehérvári zsidó közösség megerősödésében a Bethlen Gábor (1613-1629) erdélyi fejedelem által 1623-ban kibocsátott kiváltságlevél: „elrendeljük, hogy jelen kiváltságokat mindazon zsidó nemzetiségbeliekkel szemben, akik Erdélyben kegyes engedelmünkkel le akarnak telepedni, a következő feltételek mellett szívesen fogadják, figyelembe vegyék és országunk minden lakosa megtartsa őket”.

    A fejedelem Gyulafehérvárt jelölte ki letelepedésükre. Sokan érkeztek Törökörszágon keresztül Spanyolországból, ahol üldözték őket. 1637-1656 között az itt letelepedett zsidóság megszervezte a közösségi életet, a kereskedők Sidó Companiát hoztak létre.

     Az 1656-ban itt átutazó svéd Conrad Jacob Hildebrandt írta „*bent, a vár falai közt, sok zsidó él, akik török áruval kereskednek, és zsinagógájuk van”.* Egy másik 1657-ből származó feljegyzés szerint: „*az kerítésen belül a sidó utcában” laktak, s „Makkai Csizmaczia János főbírótól”* vásároltak földet temetőnek.

      II. Rákóczi György fejedelem 1648-1660 törvénykönyvet adott ki 1653-ban, az Approbatae constitutionest, amely a zsidóság helyzetével is foglalkozott, A zsidók csak Gyulafehérváron lakhattak. 1727-ben a gyulafehérvári zsidóság a guberniumtól kapott kiváltságlevelet, amely az összes erdélyi zsidóra vonatkozott. Mária Terézia, Brukenthal gubernátor javaslatára, 1780. május 3-án kiadott rendelkezésével megtiltotta a zsidók letelepedését Gyulafehérváron kívül, és elrendelte, hogy az összes erdélyi zsidó e városba költözzék. Végül az akciót elhalasztották a felmerült nehézségek miatt. II. József (1780-1890) császár egy év múlva újra végre akarta hajtani ezt a tervet, de sok huzavona után elhalasztódik. A vitának II. Lipót császár vetett véget, az 1790 évi decretumával, amely a Brukenthal-tervet teljesen elvetette.

     Felmérések szerint az évek folyamán a létszámuk a következőképpen alakult.: 1653-ban 60 lélek, 1698-ban 60, 1724-ben 35, 1735-ben 90, 1745-ben 150, 1813-ban 220, 1838-ban 264, 1840-ben-800, 1850-ben 735, 1891-ben 1357, 1920-ban 1770, 1925-ben 2500, 1930-ban visszaesett 1558-ra.

     1635-ben második kiadásban megjelent a kollégium tanárának, Johann Heinrich Alstednek a héber nyelvtankönyve Rudimenta linguae Hebraicae et Chaldaicae címen „in usum Schole Albensis”, a főiskolában tanuló diákok részére.

    A gyulafehérvári zsidó közösség rendezett, rituális szempontból ellenőrzött életet tudott folytatni. Példa erre a rituális vágási engedély, ami miatt vita alakult ki köztük és a mészárosok között. Ők mindig az Apafi Mihály által kibocsátott szabadságlevélre hivatkoztak. A gyulafehérvári zsidóság tevékenyen vette ki részét a kereskedelmi életből. Ránk maradt Bethlen Gábor 1627. október 24-én kiadott ár szabályzata, melyből képet alkothatunk a zsidók által külföldről importált „portékákról” és azok árairól. Árut hoztak Krakkóból, Konstantinápolyból, Velencéből, Bécsből. Kereskedtek kénesővel (higany), hangszerekkel, ékszerekkel, tükörrel, festménnyel, edényekkel, élelmiszerrel, fűszerrel, papírossal, lószerszámmal, selyemmel, szőnyegekkel, vászonnal, különböző színű ruhaanyaggal, lábbelivel, vagyis mindennel, amire vevő akadt. Ezenkívül bérléssel, kocsmabérléssel, pálinkafőzéssel foglalkoztak.  I. Rákóczi György a gyulafehérvári Éliás nevű zsidót bízta meg az országban található viasz felvásárlásával.

   A fejedelmi udvarban is tevékenykedtek zsidó orvosok. Bocskai István fejedelemhez is „sidó doktor”-t kértek a lengyel királyi udvarból, Eleázárt, de sajnos nem tudott segíteni rajta. Bethlen Gábor körül is zsidó orvos tevékenykedett, Ábrahám Szasza nevű. I. Rákóczi György udvarában egy Siaa Leon nevű konstantinápolyi zsidó orvos működött.

    Az 1700-as évek elején a városban kétféle zsidó közösség volt. A szefardi közösséget a spanyol zsidók alkották, míg az aszkenázi közösséghez német-lengyel zsidók tartoztak.

    Ami a város zsinagógáit illeti, 1822-ig fából voltak, ekkor épült fel Erdély legrégebbi, téglából épült zsinagógája   aszkenázi) amely napjainkig megmaradt. Egyhajós épület, barokk és neoklasszicista stílusban. Közben épült még egy zsinagóga (szefárdi) 1886-ban, amelyet a városiak „zsidó fürdőként” emlegettek, de ezt városrendezés címén lerombolták az 1980-as években.

     Habár az erdélyi zsidóság nem tartott fenn semmilyen országos szervezetet, 1754 óta a gyulafehérvári rabbit hagyományosan erdélyi országos főrabbinak tekintették, és a közösség bíróját az országban lakó zsidók elöljárójának egészen 1869-ig. A legtekintélyesebb rabbik közé tartozott Ezekiel ben Joseph Panet (1823-1845).

 Halála után a zsidó közösség Kovács Miklós római katolikus püspökhöz fordult, és segítségét kérte, járjon közbe a hatóságnál, hogy „magyarul is tudó” főrabbit kapjon. Friedmann Ábrahámot választották meg, aki 1879-ig működött, és Erdély utolsó országos főrabbija volt, mivel 1869 után egész Magyarországot átfogó szervezetet alakítottak ki. A városban 1779-ben két zsidó tanító működik.

 Az izraelita főelemi iskolában 1892-ben az első osztály tanítója Heksch Ignác, a második osztály tanítója Ginczberger Manó, a harmadik és a negyedik osztály tanítója Altmann József.

 1896-tól az izraelita főelemi négyosztályos iskola ötödik osztállyal bővült, ami az első polgári iskolával egyenlő lett.

 A középkori várban a Szent György kapu mellett volt a Zsidó utca, a Kutyamál (a mostani városi temető) fölött volt a Zsidóhegy.

 A Batthyaneumban két kéziraton is megtalálható a Rabbi Sámuel Maroccanus, Epistola ad Rabbi Isaac sive Rationes breves ad reprobandos Judaeorum errores, in Latinum translata per fratrem Alphonsum de Bonihominis Or(dinis) Praed(icatorum) című vitairat. Gyulafehérváron volt kiadva Kaposi Sámuel héber nyelvtana a Memoriale Hebraicum (1698).

    A hitközösség jegyzőkönyve (Pinkas) 1736-tól 1835 július 7-ig terjed, amit héberül kezdtek írni, később a jiddist használták. Beletekintve megismerhetjük az itteni zsidóság mindennapi gondját, baját, belső életét.

    Gyulafehérváron született Karácsony Benő (Klarmann Bernát) 1888. szeptember 7-én, apja férfiszabó volt. 1898-ban beiratkozott a Majláth római katolikus főgimnáziumba, de egy diákcsíny miatt nem jelentkezhetett érettségi vizsgára. Kolozsváron a piarista gimnáziumban érettségizett, a nagyváradi Jogakadémiára iratkozott, Kolozsváron telepedett le, és ott ügyvédi irodát nyitott. Első karcolata a Gyulafehérvári Hírlapban jelent meg. Regényei: Pjotruska (1927), Új élet kapujában (1932), Napos oldal (1936), Utazás a szürke folyón (1940), A megnyugvás ösvényein (1946). Auschwitzban halt meg.

    Gyulafehérváron 1716-ban visszaállították az erdélyi római katolikus püspökséget. A zsidó közösség többször folyamodott ügyes-bajos dolgaival a katolikus egyház képviselőihez. 1815-ben a káptalanhoz fordultak: „*Esedezünk alázatosan, tisztában lévő privilégiumunk nyomán, méltóztassék a méltóságos káptalan illő helyen exoperálni azt, hogy a régi és megavult jussunkkal ezután is élhessünk és competens jurisdictiónk alá visszaiktattassunk*”. Ezzel a kérvénnyel Mártonffy József püspököt arra szerették volna bírni, hogy vegye vissza őket védelmébe, mivel a püspök a zsidó közösség ügyét a városi tanács hatáskörébe utalta.

    Egy másik panaszlevél 1825. január 11-én kelt, amelyben Szepesy Ignác püspöknek „mint az idevaló Zsidóság törvényes Protectorának” írtak, hogy védje meg a zsidó közösséget a városi tanács által végrehajtott törvénytelen katonai sorozástól. Úgy látszik, ez a sérelem máskor is megismétlődött, ugyanilyen témájú írással fordultak 1828. január 21-én a nagypréposthoz, és kérték „*a Méltóságos Generális Vicarius Urat, mint a kit ezen dolog a Püspöki Szék üressége idején illet*”, hogy járjon közbe a sorozással járó visszaélések megszüntetésére. Egy másik, ugyanezzel a panasszal megírt okmány 1828. november 10-én íródott Kovács Miklós püspökhöz, amelyben elmondták, hogy a zsidóság „*az Exellentziád boldog emlékezetű Antecessoraitól védelmeztettek”,* továbbá: *„Meg is vagyon a zsidó közösség elégedve az Uradalmi Jurisdictióval, mert ottan igazságunk ki szolgáltatik”.*

     Ennek a kapcsolatnak a tetőfoka Márton Áron püspök bátor kiállása a zsidóság mellett, amikor keményen felemelte szavát a zsidóüldözés ellen. 1944. május 18-án a kolozsvári Szent Mihály templomban ezeket mondta: *„A felebaráti szeretet parancsának nyílt vallása és érvényesítése ma inkább kötelességünk, mint nyugalmas időkben*. *Aki nincs ennek tudatában, az „nem keresztény, hanem pogány szellemben jár el, s akarva, nem akarva, csatlakozik azokhoz a törekvésekhez, amelyek fajokra, elkülönült társadalmi osztályokra osztották (...) és kibékíthetetlen ellenségeskedésekbe hajtották a népeket”.*

 A magyar hatóságoknak is levelet írt, az egyiket Jaross Andor belügyminiszternek, amelyben így fogalmazott: „*Annál nagyobb a megdöbbenésünk, hogy bár meggyőződéses katholikus embernek ismertük Önt, most az intézkedéseiben nemcsak, hogy nem a keresztény, hanem az emberiesség színvonalát sem éri el”.* Kemény szavak, de helyzethez mértek! A másik levél Sztójay Döme miniszterelnökhöz szólt: „*Egyházmegyénk népével megdöbbenve kellett tapasztalnom a felelőtlen intézkedést, hogy a zsidóságnak még az életét sem kímélik meg, az embertelenségnek az utolsó határáig mentek el”.*

 A gyulafehérvári zsidóságak az első világháború előtt magyar és német műveltsége volt. Sajnos napjainkban ez a közösség már nem létezik, a városban kevesebb van egy nemzetiséggel, a városi közösség szegényebb lett egy kultúrával. Most csak a zsinagóga és a temető emlékeztet rájuk.